Smuts-plaasmoord: Beskuldigde het vorige oortredings | Maroela Media
Prince Mngomezulu in die hooggeregshof in Delmas (26 Junie 2018). Foto: Maroela Media
Die hooggeregshof in Delmas het Dinsdag, kort ná Amos Mthembu (29) skuldig bevind is aan die wrede moord op vier lede van die Smuts-gesin op 13 Februarie 2017 naby Balfour in Mpumalanga, gehoor dat die tweede beskuldigde in dié saak reeds skuldig bevind is op twee vorige oortredings.
Prince Mngomezulu (27) is 30 Maart 2009 skuldig bevind aan aanranding en 20 Augustus van dieselfde jaar aan huisbraak met die doel om te steel.
Leona Fraser, 'n regshulpprokureur wat namens albei beskuldigdes optree, het aan die hof gesê dat Mngomezulu 'n kind van sewe jaar oud het wat nie by hom woon nie, maar wel finansieel deur hom ondersteun word.
Sy het ter versagting genoem dat hy werksaam was tydens die voorval, 'n verhouding het met sy minderjarige kind, vir nege jaar nie betrokke was by enige misdaad nie, vir die polisie die gesteelde skootrekenaar [waaroor hy skuldig bevind is] gaan uitwys het en reeds 16 maande tronkstraf uitgedien het.
Fraser het voorgestel dat die omstandighede rakende die voorval nie voldoende is om 'n vonnis van direkte tronkstraf te regverdig nie. "Ek versoek nederig dat die hof vir hom tronkstraf oplê, maar dat dit opgeskort word en dít dan as 'n swaard oor sy kop hang."
Staatsaanklaer adv. Eric Sihlangu het kapsie gemaak teen dié voorstel en gesê dat direkte tronkstraf juis gepas sal wees omdat Mngomezulu reeds twee skuldigbevindings teen sy naam het wat hom nie afgeskrik het om weer misdaad te pleeg nie.
"Die vonnis wat die hof oplê, moet 'n sterk boodskap uitstuur en as afskrikmiddel dien," het Sihlangu gesê.
Waarnemende regter Tule-Tu Tonjeni het Mthembu skuldig bevind op vier aanklagte van moord, verkragting, een van roof met verswarende omstandighede, een van die onwettige besit van 'n vuurwapen en een van die onwettige besit van ammunisie.
Die saak is uitgestel tot 27 Julie wanneer 'n voorvonnisverslag van Mthembu by die hof ingedien moet word. Tonjeni het daarbenewens 'n slagofferverslag, asook 'n verslag van 'n maatskaplike werker vir Mngomezulu versoek.
Die vonnisverrigtinge sal dan voortgaan.
Hy het nie aan sy kind gedink toe hy die misdade gepleeg het nie …… hoekom noem hulle dit nou
Ek dink daai regshulpprokureur rook haar sokkies, 4 mense vermoor en opgeskorte vonnis??????
Dis hoe siek ons samewing geword het. Bekommerd oor die moordenaar, niks oor die slagoffers. Dalk begin my denke oor wat Robert Mcbride gedoen het verander
Het slagoffer se familie ook seggenskap in die uitspraak? Swart-jassie-narre se dag- en aandpraatjies is nie konstant nie.
Baie bly vir die familielede dat saak vandag afgehandel is. Dit maak rou wonde weer oop. Verstaan nie dat hulle vandag eers uitgevind het dat besk vorige rekords het nie. Vingerafdrukke word mos dadelik geneem?